Kristian Thulesen Dahl (DF), 2004-03-24:
Da jeg så, at Venstre og De Konservative havde anmeldt det her forslag til aktuel debat, tænkte jeg, at det da egentlig ville blive lidt kedeligt.
Altså hvorfor skal vi dog komme ned i salen og have en times debat om noget, alle jo må synes
er godt, alle må synes er positivt?
Nu har vi herinde fået råbt og skreget ørerne fulde af, at nu må der da ske noget, vi må da gøre noget, vi må da tage nogle initiativer til at nedbringe arbejdsløsheden, for det er jo en virkelig håbløs situation for mange, at de er blevet kastet ud i arbejdsløshed.
Derfor må der da være nogle, der gør noget.
Så jeg tænkte egentlig forud for denne her debat, at nu skulle vi ned i salen og have sådan en times klappen hinanden på skuldrene, for hvor er det dog godt, der nu sker noget - men nej.
O.k., det er jo selvfølgelig ikke for ingenting, at vi har et Folketing, hvor debatten virkelig kan boltre sig, og hvor man virkelig kan vende fuldstændig om, få tingene vendt fuldstændig på hovedet.
Det, der er en forårspakke, som bør glæde, bliver så til en hovsapakke og til det forsømte forår.
Hvorfor?
Jo, fordi kritikken bygger på, at det er ganske utrolig håbløst at give folk ret til at bestemme over egne penge.
Altså den der ideologiske forskel, der er mellem, at det dog var meget bedre, at vi skrabede alle pengene ind og så bestemte, hvad folks penge skulle bruges til.
Det er da rigtigt, at man måske kunne måle, at man kunne få mere beskæftigelsesfremgang ud af at ansætte alle i den offentlige sektor.
Men sagen er jo, at det ikke er et mål i sig selv at ansætte alle i den offentlige sektor.
den private sektor, som i virkeligheden skaber en større lagkage, vi kan fordele af
Derfor kan man jo sige, at der er noget ideologisk brydning i det her, hvor det selvfølgelig handler om, hvorvidt det offentlige bare skal beskæftige folk for at beskæftige dem.
Eller handler det om at få et opsving i gang, der gør, at folk i vores landsbyer og vores andre byer rundtomkring i landet får rigtige job i virksomheder, der producerer?
Jeg skal lige sige, at det selvfølgelig har været vigtigt for Dansk Folkeparti for at støtte den samlede pakke, som nu er fremlagt af regeringen, at vi har lavet en aftale med regeringen om, at der også udmøntes over 0,5 mia. kr. til de ældre.
Der har været en diskussion i den sidste uge, om de ældre nu også får nogle penge ud af det her, også får gavn af det. Får de en udbetaling, der gør, at de også kan glæde sig over at få lidt flere penge mellem hænderne?
Derfor er jeg jo særlig glad for, at vi i går kunne præsentere en aftale med regeringen, der betyder, at 50.000 flere pensionister end i dag får glæde af ældreydelsen, og at vi bringer det samlede antal personer, der får ældreydelse, op på 170.000, hvor de 150.000 af dem får den fulde ydelse. Mens det i det det gamle system er 44.000 pensionister, der får den fulde ydelse, bliver det fremover 150.000 pensionister, altså over 100.000 flere pensionister, der nu får den fulde ydelse på 5.100 kr. før skat.
Det er ikke en herregård, vi giver dem her, men dog en mulighed for, at de også kan mærke, at de får lidt gavn af den her pakke.
Det er vi selvfølgelig særdeles glade for, og derfor har vi følt og føler også i dag, at den samlede pakke her er ganske fornuftig, og vi giver den vores fulde opbakning.